L 327/86
HR
Službeni list Europske unije
21.12.2022.
(28)
Ovom bi Uredbom trebale biti obuhvaćene vrste potpora koje se dodjeljuju u sektoru ribarstva i akvakulture koje je Komisija prije sustavno odobravala.
Za te potpore ne bi smjela biti potrebna Komisijina ocjena spojivosti s unutarnjim tržištem na pojedinačnoj osnovi, pod uvjetom da su potpore u skladu s uvjetima utvrđenima u uredbama (EU) br. 1380/2013 i (EU) 2021/1139, ako je to primjenjivo.
(29)
U skladu s člankom 107. stavkom 2. točkom (b) UFEU-a potpore za otklanjanje štete nastale zbog prirodnih nepogoda ili izvanrednih događaja spojive su s unutarnjim tržištem.
Radi pravne sigurnosti potrebno je odrediti vrstu događaja koji se mogu smatrati prirodnim nepogodama za potrebe izuzeća na temelju ove Uredbe.
(30)
Sektor ribarstva i akvakulture posebno je izložen nepovoljnim klimatskim prilikama koje se mogu izjednačiti s prirodnom nepogodom i bolestima životinja.
Iz iskustva je vidljivo da ti događaji iznimno jako pogađaju taj sektor te da ribari zbog njih trpe znatnu štetu.
Mjere za odgovarajuće osiguranje i nadoknadu takve štete smatraju se primjerenim alatom za pomoć poduzetnicima da se oporave od takve štete i da nastave poslovati te za osiguravanje razvoja gospodarskih djelatnosti u tom sektoru.
(31)
Šteta nastala zbog nepovoljnih klimatskih prilika koje se mogu izjednačiti s prirodnom nepogodom, kao što su oluje, mraz, tuča, led, kiša ili jaka suša, koje se češće događaju, ne bi se smjela smatrati prirodnom nepogodom u smislu članka 107. stavka 2. točke (b) UFEU-a.
Bez obzira na to, potpore za otklanjanje štete nastale zbog nepovoljnih klimatskih prilika, ako one utječu na gospodarsku djelatnost na način koji se može izjednačiti s prirodnom nepogodom, trebalo bi smatrati spojivima s unutarnjim tržištem u skladu s člankom 107. stavkom 3. točkom (c) UFEU-a.
(32)
Kako bi se osiguralo da izuzeće obuhvaća potpore koje se dodjeljuju za otklanjanje štete nastale zbog prirodnih nepogoda i nepovoljnih klimatskih prilika koje se mogu izjednačiti s prirodnom nepogodom, ovom bi se Uredbom, u skladu s ustaljenom praksom, trebali utvrditi uvjeti pod kojima se na takve potpore može primijeniti to skupno izuzeće.
Ti bi se uvjeti posebno trebali odnositi na to da nadležna tijela država članica službeno proglase da je dotični događaj prirodna nepogoda ili nepovoljna klimatska prilika koja se može izjednačiti s prirodnom nepogodom i na izravnu uzročnu vezu između prirodne nepogode ili nepovoljne klimatske prilike i štete koju je pretrpio poduzetnik korisnik, što može uključivati poduzetnike u teškoćama, te bi njima trebalo osigurati izbjegavanje prevelike nadoknade.
Nadoknada ne bi smjela premašiti iznos koji je potreban kako bi se poduzetniku korisniku omogućio povratak u situaciju u kojoj je bio prije nastupanja događaja.
(33)
Ribarstvo i akvakultura sektor je u kojem nema dovoljno poticaja za pojedinačno djelovanje, unatoč činjenici da bi kombinirani rezultat pojedinačnih djelovanja odgovarao zajedničkom interesu svih korisnika.
Stoga bi potpore za zaštitu i obnovu morske bioraznolikosti i morskih ekosustava te režime nadoknade u okviru održivih ribolo­ vnih aktivnosti, uključujući prikupljanje otpada iz mora, trebalo smatrati spojivima s unutarnjim tržištem u skladu s člankom 107. stavkom 3. točkom (c) UFEU-a.
(34)
U ovoj Uredbi uzima se u obzir specifična situacija najudaljenijih regija Unije kako je prepoznata u članku 349.
UFEU-a, kojim su predviđene posebne mjere.
(35)
Potpore dodijeljene MSP-ovima koji sudjeluju u projektima CLLD-a imaju neznatan učinak na tržišno natjecanje, osobito s obzirom na pozitivnu ulogu koju imaju u dijeljenju znanja, ponajprije u lokalnim zajednicama, te činjenicu da su te potpore često kolektivne prirode i da imaju relativno malen opseg.
Ti su projekti po prirodi integrirani te uključuju više dionika i više sektora, zbog čega može doći do određenih poteškoća u njihovoj klasifikaciji na temelju pravila o državnim potporama.
Općine po svojoj prirodi nisu obuhvaćene definicijom MSP-ova (12).
Međutim, često imaju ključnu ulogu u organizaciji i realizaciji projekata CLLD-a.
Stoga bi, ako se projekt CLLD-a provodi u korist jednog od ciljeva predviđenih u članku 1.
Uredbe Vijeća (EU) 2015/1588, trebalo biti moguće skupno izuzeti i potpore općinama u kontekstu takvog projekta.
S obzirom na lokalnu prirodu projekata CLLD-a, odabranih na temelju višegodišnje strategije lokalnog razvoja koju je izradilo i provodi javnoprivatno partnerstvo te njihove usmjerenosti na interes zajednice i društva te zaštitu okoliša i klime, ovom bi se Uredbom trebale obuhvatiti određene poteškoće u provedbi projekata CLLD-a kako bi se olakšalo njihovo usklađivanje s pravilima o državnim potporama.
To bi se trebalo primjenjivati i na općine koje imaju izravnu ili neizravnu korist od projekata CLLD-a kojima se nastoji postići jedan od ciljeva predviđenih u članku 1.
Uredbe (EU) 2015/1588.
(12) Prema definiciji MSP-a, koja je navedena i u Prilogu I. ovoj Uredbi, poduzeće se ne može smatrati MSP-om ako je 25 % ili više kapitala ili glasačkih prava u dotičnom poduzeću pod izravnom ili neizravnom kontrolom jednog ili više tijela javne vlasti, zajednički ili samostalno (vidjeti članak 3. stavak 4. tog priloga).